Document ID: /roh_data/filtered/fineweb-2-filterrobots_roh.jsonl.gz/2550

Lavurs
Pulituras e puliturs lavuran en ateliers da pulir da fabricas d'uras e da bischutaria. Els puleschan diversas parts dad uras e da bischutaria che vegnan producidas da nov, reparadas u glischentadas da nov. En general lavuran els en teams.
Avant che cumenzar preparan las pulituras il plaz da lavur. Ellas fan in plan da lavur ed organiseschan ils pass da lavur uschè prudentamain sco pussaivel. Ellas plazzeschan la tocca ed endrizzan maschinas e guaffens. Durant lavurar resguardan ellas las prescripziuns da segirezza al plaz da lavur e las prescripziuns da la protecziun da la sanadad e da l'ambient.
Tut tenor material, surfatscha e furma giavischada elegian pulituras il proceder d'elavuraziun. A l'entschatta ston ellas prepulir la tocca, nua ch'ina gronda part da las malgulivezzas vegn allontanada. Latiers dovran ellas guaffens e maschinas sco glimas, barschuns, bastuns da pulir u smerigliadras e maschinas da mular.
Per la lavur da precisiun fan las pulituras diever da tecnicas adattadas. Ellas dovran per exempel sablunaders e bastuns da pulir per far traglischar la tocca. Per finir nettegian ellas tut ils guaffens, ils apparats e las maschinas e guardan ch'els funcziunan endretg.
Plinavant nettegian pulituras la tocca singula cun aua da savun, dissolvents ed alcohol. Suenter mintga pass da lavur controlleschan ellas las uras e la bischutaria ad egl u cun apparats da mesirar e controllar. Ellas controlleschan, sche la massa da la tocca è gista e la cumparsa bella.
Pulituras elavuran tocca dad uras e bischutaria dad aur, platin, argient ed auters metals. Ellas lavuran cun materials prezius e tractan els cun precauziun. Ellas fan attenziun a las pedras preziusas e guardan ch'ils ornaments na vegnan betg donnegiads.
Scolaziun
Basa legala
Ordinaziun federala 19-01-2018
Durada
2 onns
Furmaziun en la pratica
En in atelier da pulir u en ina fabrica d'uras e bischutaria u en in lavuratori d'aurers
Furmaziun en scola
1 di l'emna a la scola professiunala
Roms professiunals
- organisaziun, preparaziun da las lavurs, protecziun da l'ambient, sanadad e segirezza al plaz da lavur
- preparaziun da las surfatschas e tecnicas manualas d'elavuraziun
- exequir las tecnicas finalas da l'elavuraziun da la surfatscha
Curs ordaifer il manaschi
Tar differents temas
Diplom
Attest federal professiunal "pulitur / pulitura AFP"
Premissas
Furmaziun preliminara
- scola populara terminada
Pretensiuns
- mauns inschignus
- moda da lavurar exacta
- buna concentraziun
- pazienza e perseveranza
- fidadadad
- buns egls (era cun vesida curregida)
- naginas allergias da metals
Furmaziun supplementara
Curs
purschidas da l'Associaziun svizra dals patruns da l'industria d'uras, da scolas professiunalas e scolas spezialisadas d'art applitgà
Nobilisader / Nobilisadra d'uras e bischutaria AFQ
Puliturs pon far ina furmaziun da basa scursanida sco nobilisader / nobilisadra d'uras e bischutaria AFQ (access al segund onn da la furmaziun).
Suenter han els las medemas pussaivladads da furmaziun supplementara sco nobilisaders d'uras e bischutaria AFQ.
Cundiziuns da lavur
Puliturs lavuran en ateliers da pulir da l'industria d'uras e da bischutaria. Il martgà da lavur per puliturs è fitg pitschen e sa restrenscha oravant tut sin la Svizra franzosa, en spezial sin il chantun Giura e sin ils chantuns da Genevra e da Neuschatel. En il rest da la Svizra na datti betg bleras purschidas.